РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/75-21

15. марта 2021. године

Б е о г р а д

ЗАПИСНИК

ПЕТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 15. МАРТА 2021. ГОДИНЕ

Седница је почела у 12,00 часова.

Седницом је председавaо др Љубинко Ракоњац, председник Одбора.

Седници су присуствовали чланови Одбора: Жарко Богатиновић. заменик председника Одбора, Мина Китановић, Томислав Јанковић, Гојко Палалић, Невенка Костадинова, Марко Младеновић, Јелена Обрадовић, Александар Југовић, Весна Кришанов и Драган М. Марковић, као и Марко Богдановић, заменик Марије Тодоровић, Самира Ћосовић, заменик Јасмине Каранац и Оља Петровић, заменик Марка Парезановића.

Седници нису присуствовали чланови Одбора: Драгана Радиновић, Марија Тодоровић, Марко Парезановић, Акош Ујхељи, Александра Павловић Марковић и Јасмина Каранац.

Седници су присуствовали представници Министарства заштите животне средине: Јелена Танасковић, државни секретар, Сара Павков, Невена Драгојловић, Сандра Лазић и Драгана Радуловић, као и представник Зелене столице Горан Зелић из Друштва подводних активности Сомбор.

На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о климатским променама, који је поднела Влада, у начелу;
2. Разно.

Пре преласка на рад по утврђеном дневном реду, једногласно, усвојен је Записник Четврте седнице Одбора за заштиту животне средине, одржане 9. марта 2021. године.

Прва тачка дневног реда – **Разматрање Предлога закона о климатским променама, који је поднела Влада, у начелу**

У уводном излагању, Јелена Танасковић, државни секретар у Министарству заштите животне средине, навела је да су климатске промене глобални проблем који утиче и на Србију, а настале су као последица људских активности. Истакла је да је повећана концетрација гасова са ефектом стаклене баште у атмосфери последица сагоревања фосфатних горива у секторима енергетике, саобраћаја и индустрије, али и пољопривреде и управљања отпадом. Указала је на то да овај глобални проблем захтева одговор на глобалном нивоу, а да свака држава мора да да свој допринос, у складу са својим могућностима. Навела је да се Република Србија, као чланица Оквирне конвенције Уједињених нација о промени климе и Споразума из Париза, обавезала на спровођење активности које ће допринети овом циљу. Европска унија жели да Европа буде први климатски неутралан континент до средине века. Као кандидат за улазак у Европску унију, Република Србија ће доношењем овог закона направити прве системске кораке на решавању овог питања. Доношење овог закона је шанса за развој и отварање „зелених“ радних места, а борба против климатских промена треба да укључи све: грађане, привреду, невладине организације и научну заједницу. Истакла је да је један од циљева овог закона успостављање система који ће поставити основу за смањење емисија гасова са ефектом стаклене баште. Прописује се израда Стратегије угљеничког развоја са Акционим планом. Последица климатских промена су све учесталије екстремне временске прилике (поплаве, суше, топлотни таласи), које изазивају огромне губитке и штете. Истакла је значај прилагођавања на измењене климатске услове, а као најпогођеније секторе навела је: здравство, пољопривреду, шумарство и водопривреду. Из тог разлога, прописује се обавеза израде Програма прилагођавања на измењене климатске услове, како би се идентификовали утицаји климатских промена на секторе и системе и утврдиле мере за прилагођавање за најпогођеније секторе и системе. Истакла је да ће доношење овог закона допринети и подизању свести грађана о климатским променама, па ће остваривању тог циља допринети и оснивање Националног савета за климатске промене, као саветодавног тела Владе. Као кључне бенефите доношења овог закона, навела је: успостављање система за ограничење емисије гасова са ефектом стаклене баште, повећање отпорности друштва у целини и најугроженијих сектора на негативне ефекте климатских промена, планско прилагођавање свих сектора на измењене климатске услове, успостављање механизма за извештавање и верификацију информација о испуњену обавеза према међународној заједници, као и примену закона, која ће се позитивно одразити на привредни раст и развој, повећану конкурентност наше привреде, привлачење инвестиција, у складу са стандардима и захтевима Европске уније.

У дискусији која је уследила, учествовали су: Горан Зелић и Јелена Танасковић.

У дискусији је указано на то да је ово последњи моменат за доношење овог закона, јер се клима мења и изазива велике елементарне непогоде. Сугерисано је да се што пре донесу подзаконски акти за спровођење овог закона.

Указано је на то да је рок за доношење Стратегије са Акционим планом и програмом две године, а за доношење подзаконских аката рок је годину дана.

На предлог председника Одбора, Одбор је, једногласно, одлучио да предложи Народној скупштини да прихвати Предлог закона о климатским променама, који је поднела Влада, у начелу.

За известиоца Одбора на седници Народне скупштине одређен је др Љубинко Ракоњац, председник Одбора.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,12 часова.

СЕКРЕТАР ПРЕДСЕДНИК

Милица Башић др Љубинко Ракоњац